Ĩꞌrãrĩmi ᵽoꞌimajare Tuᵽarãka jairõꞌõrã aꞌrikõrĩ bikirirõmore yija tõᵽoraᵽe.
Satanárika ima ñaꞌrĩjãikako koimaraᵽe.
Suᵽa imakoꞌomakaja,
ñamajĩ wejeareka oꞌrirũkia kobojaraᵽe.
Iꞌsuᵽaka bojaiko koimamaka koĩᵽarimarãre rĩkimaka niñerũ tõᵽoraᵽe.
Iko bikirirõmo yija beꞌerõꞌõᵽi rĩrĩraꞌatirã ikuᵽaka koakasereraᵽe:
—Ĩꞌrã ĩmirĩja imarã imatiyaiki Tuᵽarãte yiꞌyurã.
“Jesúre mija yiꞌrirãkareka,
mijare kitããrãñu”,
ãrĩwaꞌri mijare nabojayu,
— ãrĩokaika ritaja ᵽoꞌimajare kobojaraᵽe.
Ĩꞌrãrĩmi uᵽakaja iꞌsuᵽaka kire koakasererĩrãᵽe.
Iꞌsuᵽaka jajua kobaataꞌamaka ĩawaꞌri,
baꞌiaja simaraᵽe Ᵽabloroꞌsi.
Suᵽa imarĩ jororĩkatirã Satanárika ima koreka ñaꞌrĩjãikare ikuᵽaka Ᵽablore ãrãᵽe:
—Jesucristorikaᵽi miᵽoᵽe mire ñañu koᵽoꞌiareka,
— Ᵽablore ãrĩka ᵽotojo Satanárika ima koᵽoꞌiareka ñaꞌrĩjãikoᵽeka ᵽorika.
Koreka kiᵽoritaᵽaeka beꞌerõꞌõ,
ñamajĩ oꞌrirũkia kobojawãrũberika mae.
Suᵽa imarĩ,
“Aᵽekurioka niñerũ tõᵽobesarãñurã maime mae”,
koĩᵽarimarãre ãrĩᵽuᵽajoaeka.
Suᵽa imarĩ Ᵽabloka,
Silasᵽitiyika nare boebariwaꞌri,
nare ñiꞌatirã wejeñeꞌmetãji imatiyairõꞌõ ĩᵽarimarã ᵽõꞌirã nare neꞌewaꞌrika.
Ĩᵽarimarã wãjitãji nare eꞌeeyatirã ikuᵽaka narĩka:
—Ĩrã judíotatarã mawejeakarãre rukubaka ᵽuᵽajoarũjerimaja nime.
Suᵽabaatirã mawejearã oka naᵽoꞌijiayu mae.
Romatatarãre baaroyika uᵽakamarĩa nawãrõrijayu.
Suᵽa imarĩ nawãrõika uᵽaka mabaaberijĩñu,
— narĩka niᵽarimarãre.
Suᵽa naᵽakãꞌã ãꞌmitiriwaꞌri,
Ᵽablorãkare jimarĩa ᵽoꞌimajare boebarika imarĩ,
nare naᵽajeũꞌmueka.
Najariroaka nare eꞌetarũjetirã iꞌsia wejeakarã ĩᵽarimarã wajoaᵽi nare naᵽajerũjeka.
Jãjiaᵽi nare ᵽajetirã,
wẽkomaka imariwiꞌiarã nare nataarũjeka.
Suᵽabaatirã,
—Jia nare miarĩᵽe naruꞌrikoreka,
— wẽkomaka imariwiꞌia ĩarĩrĩrimajire narĩka.
Iꞌsuᵽaka ĩᵽarimarãre ãᵽakãꞌã ãꞌmitiriwaꞌri,
wẽkomaka imariwiꞌi ñeꞌmetajirã imaeka kurarakarã maᵽoriwãrũberijĩrõꞌõrã nare kitaarika.
Suᵽabaatirã yaᵽuᵽãia koᵽeruꞌaika watoᵽekarã nuꞌᵽua kiᵽiꞌᵽeka.
Iꞌsuᵽaka kibaakoꞌomakaja Ᵽablo,
Silasᵽitiyika Tuᵽarãka jaitirã ñami ᵽoto nabayakoyaeka.
Aᵽerã wẽkomaka imariwiꞌiarã imaekarã nabayakoyamaka ãꞌmitirikarã.
Ikuᵽarõꞌõᵽiji jãjia kaꞌia iyiwaꞌri wẽkomaka imariwiꞌiaoka iyika.
Iꞌsuᵽaka sabaaeka ᵽotojo koᵽereka wiriᵽataeka.
Suᵽabaatirã nimauᵽatiji wẽkomarãre naᵽiꞌᵽeka ᵽerumijia kutuᵽataeka.
Torãjite wẽkomaka imariwiꞌi ĩarĩrĩrimajire tũrũeka.
Simauᵽatiji koᵽereka wiritaᵽataeka ĩawaꞌri,
“Wẽkomarãre ruꞌriᵽatayu jeꞌe”,
kẽrĩᵽuᵽajoaeka.
Suᵽa imarĩ kisara eꞌetirã kiõñu uᵽakaja kiᵽoꞌia kijããerã baaeka ᵽoto ikuᵽaka Ᵽablote kire ãrĩka:
—¡Miᵽoꞌia mijããaꞌsi!
Yija imauᵽatiji õꞌõrã yija imaᵽatayu,
— kẽrĩka beꞌerõꞌõ yaaboaika wẽkomaka imariwiꞌia ĩarĩrĩrimajire jẽñeka.
Suᵽabaatirã Ᵽablorãka ᵽõꞌirã rĩrĩkãkawaꞌritirã nawãjitãji tarabaraka kiñukuruᵽaeka,
kĩkiwaꞌri.
Aᵽerõꞌõrã nare eꞌewaꞌritirã,
ikuᵽaka nare kijẽrĩaeka:
—¿Marãkãꞌã yibaarãñu,
baꞌiaja yibaaikareka Tuᵽarãte yire wayuĩaokaroꞌsi?
— kẽrĩka Ᵽablorãkare.
Iꞌsuᵽaka kẽᵽakãꞌã,
ikuᵽaka kire nayiꞌrika:
—Maĩᵽamaki Jesucristore miaꞌmitiriᵽẽarãkareka,
Tuᵽarãre mire tããrãñu,
suᵽabaatirã mirĩrãreoka kire naꞌmitiriᵽẽamaka iꞌsuᵽakaja kibaarãñu,
— kire narĩka.
Suᵽabaatirã maĩᵽamaki Jesucristorika bojariroka kire nabojaeka.
Kiwiꞌiarã imaekarãreoka.
Iꞌsiñamiji Ᵽablorãkare naᵽajeka kãmia kirũꞌrẽka.
Iꞌsuᵽaka nare baaweatirã kirĩrãᵽitiyika ruᵽukoꞌa kijũjerũjeka.
Iꞌsia beꞌerõꞌõ kiwiꞌiarã Ᵽablorãkare kiakawaꞌrika nare baꞌarijiꞌaokaroꞌsi.
“Tuᵽarãte yiꞌyurã yija ime mae”,
ãrĩwaꞌri kirĩrãᵽitiyika jia jĩjimaka nimaeka.
Bikitojo iꞌsia wejeakarã ĩᵽarimarã ᵽũataekarã surararãkare,
wẽkomaka imariwiꞌia ĩarĩrĩrimajire bojarĩ,
—Nare mijaꞌatabe mae,
naꞌyaokaroꞌsi.—
Suᵽa imarĩ ikuᵽaka Ᵽablore kẽrĩka wẽkomaka imariwiꞌia ĩarĩrĩrimaji:
—Ĩᵽarimarãre jãꞌmeika imarĩ mijare yijaꞌataerã baayu.
Suᵽa imarĩ baꞌiaja ᵽuᵽaribekaja mija aꞌᵽe mae,
— kẽrĩka.
Iꞌsuᵽaka kẽᵽakãꞌã ãꞌmitiriwaꞌri,
ikuᵽaka Ᵽablote bojaeka surararãkare:
—Dakoa ᵽarea yijare imaberikoꞌomakaja ika wejea ĩᵽamarã ᵽoꞌimaja wãjitãji yijare naᵽajerũjeraᵽe,
¿dakoa baꞌiaja nabaakoꞌo?
ãᵽekaja.
Suᵽabaatirã ika wẽkomaka imariwiꞌiarã yijare nataarũjeraᵽe.
Romakaꞌiakarã yija imakoꞌomakaja najãꞌmeika yiꞌribekaja iꞌsuᵽaka yijare nabaaraᵽe.
Suᵽa imarĩ maekaka ᵽoꞌimajare õrĩbeyukaji yijare najaꞌatariyaᵽakoᵽeyu.
Iꞌsuᵽakamarĩa simarãñu.
Noñu uᵽakaja yijare ᵽoarĩ niꞌtarũ,
— Ᵽablore ãrĩka surararãkare.
Sãꞌmitiritirã ĩᵽarimarãre bojarĩ naꞌrika surararãka.
Iꞌsia majaroka ãꞌmitiritirã,
Romakarãja Ᵽablorãkare imamaka õrĩwãrũtirã ĩᵽarimarãre kĩkika.
Imakoꞌomakaja Ᵽablorãkaka okajierĩ ĩᵽarimarãre aꞌrika.
Naka jaiweatirã,
nare najaꞌataeka.
“Aᵽea wejearã mija aꞌᵽe ruᵽu”,
jiaᵽi nare narĩka.
Wẽkomaka imariwiꞌiarã ᵽoritirã Lidia wiꞌiarã Ᵽablorãkare aꞌrika.
Torã eyatirã Jesúre ãꞌmitiriᵽẽaekarãte narẽrãtaeka.
Jesúrikakaka nare nabojaeka jiibaji Jesúre yiꞌᵽaraka okajãjia nimaerã.
Naka najaika beꞌrõ aᵽea wejearã naꞌrika mae.